《懒云庄》
宋代·张瑰

隐君襟抱何萧散，一生爱云喜云懒。山中结屋近云林，长得与云相往返。

杜陵水竹旧为邻，风泉满院花草春。辋川山水不堪数，平泉树石那足珍。

床头纵横满书卷，欲读不读兴即倦。三年不折元亮腰，两日一洗嵇康面。

一身天地任夷犹，等閒万事空中浮。卷舒聚散无定所，造化真宰难去留。

人情翻覆亦堪怪，白衣苍狗多变态。逐岩出岫纵无心，一去一来能自在。

君不见傅岩憔悴版筑翁，武丁感梦图仪容。幡然特为苍生起，大施霖雨应从龙。

作者简介：（1004—1073）滁州全椒人，字唐公。张洎孙。仁宗天圣二年进士。除秘阁校理。历两浙转运使，知颍州、扬州，即拜淮南转运使。入修起居注、知制诰。因草故相刘沆赠官制用贬词，出知黄州。英宗时进左谏议大夫、翰林侍读学士，复坐事出知濠州，历数州。当官遇事辄言，触忤势要，至屡黜，终不悔。